Oprah dra Gert-Johan Coetzee by Global Citizen feesOprah Winfrey het Gert-Johan se ateljee besoek tweryl sy in Suid-Afrika was. (Foto: Verskaf) Die gewilde Afrikaanse ontwerper Gert-Johan Coetzee het ŉ belangrike internasionale veertjie in sy hoed gesteek toe Oprah Winfrey Sondag op die Global Citizen‑feesverhoog verskyn het in ŉ vloeiende songeel sykaftan wat hy vir haar geskep het. Winfrey het die gehoor by die FNB-stadium toegespreek oor wat dit beteken om ŉ wêreldburger te wees, en het genoem hoe belangrik gemeenskap is, en om uit te reik en ander te laat voel hulle is spesiaal en nie alleen nie. Die fees het sterre soos Beyoncé, Jay-Z, Coldplay, Ed Sheeran en Trevor Noah na SA gelok om die 100ste herdenking van Nelson Mandela se verjaardag te vier. “Ek het altyd gedink dit is omdat Madiba ’n wêreldburger was dat hy werklik gesien het hoe die mag van een kan lei na die bemagtiging van baie,” het Winfrey gesê. Coetzee het van vandeesweek bevestig dat die gewilde televisie-vrou verlede week sy ateljee kom besoek het en hom en sy span met haar grasie, humorsin en groot hart betower het. “Dit was so ’n eer om haar te ontvang, en om die geleentheid gebied te word om iets regtig spesiaal vir haar te maak om te dra,” het Coetzee gesê. Oprah dra ‘n Gert-Johan Coetzee-skepping (Foto: Getty Images) Die kaftan is uit gedrapeerde sy in ’n ryk skakering van geel gemaak met ’n band om die middel wat met tradisionele Afrikakrale en Swarovski‑kristalle versier is. Coetzee is wel bekend met Winfrey se Suid-Afrikaanse belange, as ’n vorige mentor van een van die studente wat by die Oprah Winfrey Leierskapakademie vir Meisies in Henley-on-Klip gegradueer het as deel van sy eie beursprogram. “Ek het nog altyd wonderlike, uiters professionele ervarings met me. Winfrey se skool gehad, so dit was regtig ŉ plesier om haar te ontmoet en eerstehands te ervaar hoekom die akademie so ’n aura van uitmuntendheid uitstraal,” het Coetzee gesê. “Ons sien daarna uit om die verhouding verder te ontwikkel.” Coetzee het al voorheen vir ander bekendes soos Kourtney Kardashian, Kelly Rowland en Kristin Cavallari uitrustings gemaak. “Dit was ŉ eer om vir Oprah in my ateljee te hê. Sy is so wonderlike, nederige, oorspronklike siel,” het Coetzee saam met ŉ foto van hom en Winfrey op Instagram geskryf.